**ΘΕΜΑ : Ποσοστό Υπεργολαβίας**

Ημερομηνία υποβολής : ***16/01/2025***

**Ερώτηση :**

Μπορείτε να μου γράψετε πόσο είναι το ποσοστό που επιτρέπεται ένας ανάδοχος να παραχωρήσει σε υπεργολάβους . Για εγκεκριμένη υπεργολαβία από την προϊσταμένη αρχή αναφέρομαι..

Θα ήθελα να χρησιμοποιήσω αυτά τα δικαιολογητικά του αναδόχου για την επανάκριση των εργοληπτικών πτυχίων ως εμπειρία για αυτό και ενδιαφέρομαι να είναι σύννομο.

**Απάντηση :**

Τα εν λόγω αναφέρονται στο άρθρο 165 Ν. 4412/2016.

Στο εν λόγω Άρθρο (προ της τροποποίησής του με το Άρθρο 81 Ν. 4782/2021) προβλεπόταν **το ποσοστό, επί του ποσού της αξίας της σύμβασης, το οποίο θα πρέπει να διατηρεί ο ανάδοχος του έργου είναι 70%.**

Το άρθρο 165 Ν. 4412/2016 ***«Υπεργολαβία κατά την εκτέλεση Εγκεκριμένος υπεργολάβος Κατασκευαστική κοινοπραξία»*** τροποποιείται με το Άρθρο 81 Ν. 4782/2021.

Σημαντική σημείωση :

* Έναρξη ισχύος, σύμφωνα με το άρθρο 142 παρ.2 Ν. 4782/2021, από την δημοσίευση αυτού στην Ε.τ.Κ.
* σύμφωνα δε με το άρθρο 140 παρ.9 Ν. 4782/2021,**εφαρμόζεται και σε συμβάσεις που συνάφθηκαν πριν την έναρξη ισχύος του.**

Ως προς την παρ. 1, με την τροποποίηση, κατ’ αρχάς, **παύει ο περιορισμός στο ποσοστό, επί του ποσού της αξίας της σύμβασης, το οποίο θα πρέπει να διατηρεί ο ανάδοχος του έργου, το οποίο στην προϊσχύουσα ρύθμιση** (ΣΣ: προ της τροποποίησης του εν λόγω Άρθρου) **είναι 70%.**

Περαιτέρω, η αρμοδιότητα έγκρισης της σύμβασης υπεργολαβίας, την οποία γνωστοποιεί ο ανάδοχος στον κύριο του έργου ή στον φορέα κατασκευής, πριν από την εγκατάσταση του υπεργολάβου στο έργο, με την προτεινόμενη διάταξη, ανήκει πλέον στην Προϊσταμένη Αρχή και όχι στον κύριο του έργου ή στον φορέα κατασκευής.

Επιπρόσθετα, σε σχέση με τις τροποποιήσεις σε σχέση με το πρότερο καθεστώς πρέπει να επισημανθούν τα ακόλουθα :

Στην παρ. 3, προβλέπεται ότι μόνο, εφόσον προκύπτει υποχρέωση από τα τεύχη του διαγωνισμού ή αν ο ανάδοχος πρότεινε συγκεκριμένους υπεργολάβους κατά την υποβολή της προσφοράς του υποχρεούται, να προσκομίσει την υπεργολαβική σύμβαση κατά την υπογραφή της σύμβασης εκτέλεσης, σε αντίθεση με την ισχύουσα διάταξη, στην οποία προβλέπεται η εν λόγω υποχρέωση σε κάθε περίπτωση πριν από την υπογραφή της σύμβασης. Στο δεύτερο εδάφιο της ίδιας παραγράφου προβλέπεται περαιτέρω ότι *«Η Διευθύνουσα Υπηρεσία μπορεί να χορηγήσει προθεσμία στον ανάδοχο κατ’ αίτησή του, για την προσκόμιση της υπεργολαβικής σύμβασης…».*

Ωστόσο, στην παρ. 1 και ειδικότερα στην περ. β) αυτής, προκειμένου να θεωρηθεί «εγκεκριμένος » ο υπεργολάβος, τίθεται ως προϋπόθεση η, εκ μέρους του αναδόχου, γνωστοποίηση στον κύριο του έργου ή στον φορέα κατασκευής, της σύμβασης υπεργολαβίας, πριν από την εγκατάσταση του υπεργολάβου στο έργο. Επισημαίνεται εν προκειμένω, ότι με την εν λόγω, τροποποιημένη διάταξη, ακόμη και στην περίπτωση που ο ανάδοχος δεν προσκομίσει, τελικώς, την υπεργολαβική σύμβαση, διαφαίνεται ότι ο υπεργολάβος δύναται να εγκατασταθεί στο έργο, χωρίς την προηγούμενη γνωστοποίηση στον κύριο του έργου, ήτοι, χωρίς να είναι «εγκεκριμένος », σύμφωνα με τις προϋποθέσεις της παρ. 1. (*Γνώμη Α- 45 ΕΑΔΗΣΥ*)

Σας προωθώ το έντυπο *«Αίτηση - Βεβαίωση -Διαβιβαστικό Ανεκτέλεστου Εργολάβου – Υπεργολάβου»* *(σε .xls)* για συμπλήρωση από την Υπηρεσία.